Anrich weer enigste ligpunt vir Proteas | Netwerk24
Deur Tinus Van Staden 25 Januarie 2020 18:55
Dag 2, vierde toets, Johannesburg:
Engeland, 1ste beurt, 400
Suid-Afrika, 1ste beurt, 88/6
"In Temba we trust," lui een van die plakkate wat die ondersteunersgroep die Gwijo Squad Saterdagmiddag op die hoofpaviljoen by die Wanderers tussendeur hul singery omhoog gehou het.
Anrich Nortjé vier sy vyftal. Foto: Reuters
Dis net 'n jammerte dat Bavuma middel toe moes stap op 60/4, ná nóg 'n ineenstorting van die toporde. Dis ook jammer Bavuma se boulers, in die besonder Dane Paterson en Beuran Hendricks, het vir hom en die res van die kolwers geen realistiese kans gegee om dié toets te wen nie.
Die afgrond wat al hoe nader kom, is ook onregverdig teenoor die Proper Dutchman Anrich Nortjé. Hy verdien 'n oorwinning vir sy boulwerk wat 5/110 in 24 beurte opgelewer het.
Sy heldedade is deur deurmekaar boulwerk teen die stert ongedaan gemaak. Nou sit 'n reeksnederlaag net oor die bult soos die doodsengel vir Faf du Plessis se troepe en wag, want slegs 'n oorwinning sal genoeg wees om die reeks gelykop te laat eindig.
Tel Chris Woakes (32), die nr. 9, se bydra by en die laaste drie kolwers het 110 lopies tot die totaal bygedra.
Stuart Broad het lekker met die kolf baljaar. Foto: Getty Images
Wood en Broad het tussen hulle sewe sesse geslaan op apd na die grootste vennootskap (82) om die tiende paaltjie nóg op die Wanderers.
Paterson (2/86) en Hendricks (1/111) is albei nog onervare op die toetsverhoog en Du Plessis moet die skuld dra vir swak planne. Selfs Schalk Bezuidenhout sal weet teen stertkolwers boul jy vol, vinnig en bestendig reguit na die paaltjies.
Dit was juis Nortjé se vermoë om bestendig 'n goeie lyn net buite die wegpen teen blitsige spoed te handhaaf, wat hom gehelp het om sy eerste toetsvyftal in te palm.
Hy is een van die min ligpunte uit 'n donker reeks wat op 'n gitswart klimaks afstuur. 'n Mens mag seker ook droom oor 'n toekomstige sneltrio van Nortjé, Rabada en Lungi Ngidi. . .
Maar voor dan is daar 'n toets op die Wanderers wat moet klaar.
Saterdag kon die 14 236 toeskouers wat opgeruk het minstens Nortjé se durf en die Gwijo Squad se gees waardeer. Ook 'n stoute groepie se kreet van "Ed Sheeran, Ed Sheeran, Ed Sheeran!" terwyl Ben Stokes geboul het. Hulle kon juig toe 'n vroulike ondersteuner geklee in 'n Suid-Afrikaanse vlag laat in die dag op die veld genael en spel onderbreek het.
Meer oor: Anrich Nortjé | Temba Bavuma | Johannesburg | Suid-Afrika | Toetsreeks | Proteas | Engeland